በዚህ ዙሪያ አሳዛኝ የግል ታሪኩን ያጫዎተኝ መልከ መልካም ጎልማሳ በወሬ ወሬ አድርጌ በውስጤ ያለውን የረብሻውን ጉዳይ ጠየቅኩት። እዚሁ ከቆንስሉ አካባቢ ያመለጡ ልብሳቸው የተቀዳደደና የተጎሰቋቆሉ ወጣቶችን አግኝቶ የኔኑ ያህል መስማቱን ገለጸልኝ። ግድ የሰጠው አይነት ግን አይደለም። ሰባዕናው ግርም አለኝ! ይባስ ብሎ እነሱ ጠፉ ተብሎ በሚደረገው አሰሳ ማለቃችን ነው የሚል አይነት ቃል ወረወረልኝ! ምን ያህል የከበደ ችግር ቢሆን ነው ለወራት በበሽታ አለቁ ሲባሉ የነበሩት ወገኖች ዛሬ ደግሞ ሌላ የሰቆቃ ቀንበር ተጫናቸው ሲባል ሌላው ቢቀር የለመድናትን ከንፈር ያልመጠጠ ስል ራሴን ጠየቅኩ። ጭራሽ " ሊያስጨርሱን ነው" እስከሚል አስተያየት ያደረሰው ምን እንደሆነ ጠየቅኩትና "ሰው ሰራሽ " ስለሚለው ስለራሱ ችግር ያጫውተኝ ገባ። "ፈጣሪ ያመጣባቸው ችግር ነው" ያላቸውን በሺዎች የሚቆጠሩ ታሳሪዎች ችግር ለአንድየ ሰጥቸ በዚህች አጋጣሚ ቆንስል መስሪያ ቤቱ ወረፋ ያገናኘኝን የወድሜን የግለሰቡን ችግር አፌን ከፍቸ እኮመኮኩም ዘንድ ተገደድኩ።
